b'\n_START_ARTICLE_\nMoskusbuk\n_START_SECTION_\nUdseende\n_START_PARAGRAPH_\nMoskusbukken er en stor (20-34 mm) og slank, kobberfarvet eller metalgr\xc3\xb8n tr\xc3\xa6buk. Antennerne er noget l\xc3\xa6ngere end kroppen hos hannen, lidt kortere end kroppen hos hunnen. De orientalske underarter har s\xc3\xa6dvanligvis kortere antenner. Hovedet er fremstrakt og forholdsvis lille. Pronotum (forbrystet) er sekskantet set ovenfra, med to par spidse pukler i midten. D\xc3\xa6kvingerne har markerede skuldre og har to mere eller mindre tydelige l\xc3\xa6ngderibber p\xc3\xa5 hver vinge. Benene er ganske lange og slanke.\n_START_SECTION_\nLevevis\n_START_PARAGRAPH_\nLarverne udvikler sig is\xc3\xa6r i stammer af skadede seljepile og lever p\xc3\xa5 gr\xc3\xa6nsen mellem levende og d\xc3\xb8dt ved. De findes gerne i tilknytning til s\xc3\xa5r i barken, for eksempel for\xc3\xa5rsaget af tr\xc3\xa6bukken Saperda similis. Andre arter kan g\xc3\xb8re nytte af moskusbukkelarvernes gnaven, for eksempel kan sommerfuglen pileborer (Cossus cossus) ofte l\xc3\xa6gge \xc3\xa6g p\xc3\xa5 seljer, som er angrebet. De store larver er eftertragtet f\xc3\xb8de for sp\xc3\xa6tter. Larveudviklingen tager 3-4 \xc3\xa5r, og den samme seljepil kan bruges af arten i mange \xc3\xa5r. Larverne kan nok medvirke til at dr\xc3\xa6be seljepile, men da disse som regel er af mindre \xc3\xb8konomisk v\xc3\xa6rdi, anses arten ikke som et betydeligt skadedyr._NEWLINE_De voksne biller kommer frem i juli-august og ses i Danmark oftest p\xc3\xa5 sk\xc3\xa6rmplanternes blomster eller p\xc3\xa5 mj\xc3\xb8durt.\n_START_SECTION_\nUdbredelse\n_START_PARAGRAPH_\nDen typiske form med det karakteristiske metalliske pronotum er vidt udbredt i Europa, bortset fra det meste af Spanien og det sydlige Italien. I disse omr\xc3\xa5der samt i Nordafrika, Asien og Japan er arten repr\xc3\xa6senteret ved underarter med en mere eller mindre r\xc3\xb8d pronotum._NEWLINE_I Danmark er den mest udbredt p\xc3\xa5 \xc3\x98erne og i \xc3\x98stjylland. Den findes i Sydnorge og i hele Sverige, hvor Sveriges Entomologiska F\xc3\xb6rening har udn\xc3\xa6vnt den til landskabsinsekt for Bohusl\xc3\xa4n.'